
Persongalleri

Familien Gregersen

Eivor Gregersen Stahl

Direktør Gustav Gregersen – Eivors far

Hjalmar Gregersen – Eivors bror

Rut Gregersen – Eivors tante, søster av Gustav, bor i Bergen

Familien Eng

Kari Berg – pikenavn Eng

Fru Eva Eng – Karis mor

Sverre Eng – Karis bror, gift med Judith

Ragna Vik – Karis og Sverres mormor

Haakon Berg – Karis og Tormods eldste sønn

Hans Berg – Karis og Tormods yngste sønn

Familien Rosenberg

Judith Rosenberg – gift med Sverre

Doktor Ernst Rosenberg – Judiths far

Sara Rosenberg – Judiths mor

I Tyskland

Mette Enersen – tidligere elskerinne av direktør Gregersen og mor til hans barn, arbeidet som barnepike for herr Ulrich og giftet seg etter hvert med ham. Går under navnet Sigrid Ulrich i Tyskland

Franz Ulrich –Mette Enersens avdøde ektemann. Sentral posisjon i NSDAP, anerkjent doktor, adoptivfar til Mette Enersens datter

Sabine «Oma» Ulrich – Franz Ulrichs mor

Wolfgang «Opa» Ulrich – Franz Ulrichs far

Andre

Tormod Berg – Karis ektemann

Ann McGregor – skotsk kvinne som har fått barn med Tormod Berg

Kornelius Larsen – Eivors tidligere kjæreste

Kåre Andersen – norsk nazist som bor hos familien Gregersen

Jon Sørensen – motstandsmann og Karis kamerat

Lisbeth Sørensen – Jons kone fra Fredrikstad

Frøken Ryen – husholderske hos familien Gregersen

Kolonialhandler Fredriksen – innehaver av kolonialforretningen hvor Kari arbeider, arrestert

Ortskommandant Stefan Sandler – tysk leder for Lillestrøm og omegn

Johannes Ruud – politimester i Lillestrøm og Karis biologiske far, gift med Eva Eng

Sonja Ruud – Johannes Ruuds fraskilte kone, bor sammen med ortskommandant Sandler og hans sønn Wilhelm

Marit Ness – Albert Ness’ kone, bor på gården til Eivors onkel og tante

Olai Ness – Alberts og Marits utviklingshemmede sønn, bor på gården til Eivors onkel og tante

Herr Ludwig Stahl – direktør for Operasjon Todt i Norge og Eivors ektemann

Frøken Astrid Abelsen – sekretær på OT-kontoret i Oslo

Frøken Gunnvor Danielsen – tidligere sekretær på OT-kontoret i Oslo




Slik sluttet forrige bok:

En ny skikkelse dukket opp i døråpningen.

Judith gispet. – Eivor! utbrøt hun og gapte. Selv om hun ikke hadde sett venninnen på svært lenge, ville hun ha kjent henne igjen hvor som helst.

– Hva sa De? Kjenner De min kone? Herr Stahls stemme dro henne ut av sjokket ved synet av venninnen.

Det svimlet for Judith. Hva betydde dette? Var det Eivor som var fru Stahl? Hadde hun gått hen og giftet seg med den tyske OT-lederen? Betydde det at hun … kunne hun være nazist likevel?

Hun kom til å kjenne igjen Judith, til tross for parykken, og om det viste seg at hun faktisk hadde skiftet side …

– Jeg spurte Dem om noe, Fräulein Pettersen, sa herr Stahl, og stemmen var en anelse strengere. – Kjenner De min kone fra før?

Judith åpnet munnen, men fikk ikke frem en lyd. Hva skulle hun svare?

Eivor hadde stanset like innenfor døren. Judith kunne se av uttrykket hennes at hun hadde gjenkjent henne. Hva skulle hun gjøre nå?

Ville venninnen, av alle, avsløre henne?

Oslo 23. august 1944

OT-kontoret

Eivor gispet. – Judith?

Hun var ikke klar over at hun hadde sagt venninnens navn høyt før hun hørte sin egen stemme, og selv da hadde hun problemer med å tro hvem som virkelig befant seg bare noen meter foran henne.

Judith, som hun ikke hadde sett på flere år, som hadde måttet flykte fra landet da jødene skulle deporteres. Hva gjorde hun her på OT-kontoret?

– Hva sa du?

Eivor ble brått oppmerksom på frøken Abelsen, som sto ved skrivebordet sitt like ved, og som nå stirret nysgjerrig på henne.

– Jeg … Eivor var så sjokkert at hun ikke riktig klarte å ta seg sammen med det samme. Blikket hang ved Judith. Det var ikke mulig … men det var henne, det var venninnen!

– Hvorfor sa du «Judith»? spurte frøken Abelsen og ga seg ikke.

Eivor så skrekken i Judiths blikk og forsto at hun var like sjokkert som det hun selv var.

– Fru Stahl? Frøken Abelsens utålmodige stemme fikk Eivor ut av det første sjokket.

– Hva er det, Eivor? Som i en tåke så Eivor Ludwig komme mot seg. Han så undrende på henne.

Tusen tanker gikk gjennom hodet, men fremdeles var det umulig å ta blikket fra Judith. Hva gjorde hun her? Hva betydde dette? Hun så ikke ut som hun var blitt arrestert, dessuten hadde de aldri fanger her inne. Hun var pent kledd, hun hadde enten en parykk eller så hadde hun farget håret, og hun hadde mer sminke på seg enn hva hun hadde pleid å ha tidligere.

Kunne det være at hun var her under falskt navn? Samtidig var det farlig for Judith å befinne seg her, på et av de mest bevoktede stedene i byen. Om noen fikk greie på hvem hun faktisk var …

– Du ser helt sjokkert ut, kjære. Føler du deg ikke bra? spurte Ludwig.

– Det hørtes ut som om hun kalte frøken Pettersen for Judith, sa frøken Abelsen.

Det skrek i hele Eivor at hun måtte ta seg sammen, at uansett hvilken grunn Judith hadde til å komme hit, så måtte hun ikke avsløre henne.

For å unngå det, måtte hun klare å ta seg sammen. Hun trakk pusten og klemte hardere omkring håndtaket på håndvesken.

– Kjenner du Fräulein Pettersen? spurte Ludwig.

Eivor ristet på hodet. – Selvfølgelig gjør jeg ikke det … det var bare …

Et øyeblikk var Eivor fristet til å si at frøken Abelsen måtte ha hørt feil, men hun tok seg i det, for Ludwig kunne også ha hørt forsnakkelsen.

– Jeg så bare en kvinne som jeg syntes lignet noen jeg kjente for lenge siden, men jeg fikk sollyset fra vinduet rett i øynene, og jeg ser jo nå at det ikke stemmer. Eivor smilte og gikk mot Judith. – Men da forstår jeg det slik at det er du som er frøken Pettersen?

Hun håpet stemmen lød stødig og sikker da hun gikk mot Judith med fremstrakt hånd.

– Ja, sa Judith og møtte blikket hennes samtidig som hun grep den utstrakte hånden.

– Jeg er frøken Julie Pettersen.

Rosenberg-huset

Sverre smilte og vinket til Robert, som satt på Anns arm. Som alltid fulgte de ham til døren når han dro om morgenen, en rutine Sverre satte stor pris på.

Selv om Robert ikke var sønnen hans og han heller ikke hadde annet enn vennskapelige følelser for Ann, så var han glad i dem begge og trivdes med å bo sammen med dem og dele hverdagene med dem. Det ga ham en følelse av tilhørighet og varme, noe han sårt hadde trengt etter at Judith måtte flykte. Til tross for den uønskede måten de var kommet inn i livet hans på, hadde de nå fått en stor og viktig plass i det.

– Med mindre jeg får en langtur, kommer jeg hjem rundt formiddagstider og spiser gjerne sammen med dere da, sa han.

– Jeg skal ha maten klar, og om du ikke kommer, dekker jeg den bare til, sa Ann smilende.

Robert bablet og vinket, og begge lo av barnet.

– Jeg liker ikke å være borte så lenge om gangen, all den tid vi har en gjest her i huset, sa Sverre. Han likte ikke å la Ann være alene. For hva om det ble en rassia og han ikke var der? Om det ble en rassia, og han var der, ville han riktignok ikke kunne gjøre stort, det var han klar over, men det føltes feil at Ann skulle være alene om å møte det som i så fall kom.

– Det går bra, ingen vil komme hit, og snart skal han dra, sa Ann.

Sverre nikket. Bare Tormod snart forlot gjesteværelset og forsvant … Det ville bli en stor lettelse.

– Dra nå, så skal vi vinke fra vinduet, sa Ann, og han ble straks i bedre humør.

Sverre snudde seg og tok seg i å nynne for seg selv da han småsprang ned trappen fra leiligheten i andre etasje.

Det var vanskelige tider for mange, også for ham selv. Han savnet fremdeles Judith og tenkte stadig på henne. Redselen for aldri å få se henne igjen, lå som en gnagende klump i magen.

Ved foten av trappen kastet han et blikk mot døren som ledet inn til leiligheten i første etasje, hvor gestapisten herr Wolf nå bodde, og ble arg innvendig. Mannen hadde absolutt ikke noe her å gjøre.

I tillegg var det dette med Tormod. Han ville helst ikke holde ham skjult her, men han hadde ikke hatt noe valg da Johannes kom med ham.

Men samtidig som alt dette tynget og plaget ham, så fantes det også små glimt av lys og glede iblant, og Robert og Ann var nettopp det. Det var viktig at han klarte å holde fast ved de små gledene midt oppi alt sammen.

Sverre var i ferd med å åpne utgangsdøren da en lyd fikk ham til å stivne til.

Det var bildur. Og ikke bare av én bil heller.

Forsiktig åpnet han døren på klem og skottet ut.

Bortest i gaten kom flere biler kjørende. Den fremste var blank og svart og …

Sverre smelte igjen døren og stormet opp trappen.

– Ann! ropte han. – Ann!

Hun møtte ham idet han røsket opp døren til leiligheten, fremdeles med Robert på armen.

– Det kommer en kolonne med tyskere! Jeg vet ikke om de skal hit, men …

Han tidde og lyttet. Jo, bilene stanset i denne gaten.

De så på hverandre.

Tormod kom ut fra soveværelset. Han hadde nok hørt hva de snakket om.

– De har stanset her, jeg så dem fra vinduet.

Sverre så fra Ann, med vesle Robert på armen, og til Tormod, som tydelig hadde vanskeligheter med å stå på det ene beinet. Om de fant ham her, ville det være ute med dem alle sammen. Men hva skulle de gjøre?

Det ville bare være snakk om sekunder …

– Det finnes kun ett sted der de ikke kommer til å lete, sa Ann og vinket på Tormod.

– Skynd deg! Vi har dårlig tid!

OT-kontoret

Judith slapp Eivors hånd etter det hun håpet var en passende tid å ha holdt den.

Sjokket over å se Eivor, og over å oppdage at det var hun som var fru Stahl, var lammende. Likevel måtte hun klare å tvinge tankene i gang.

Hva betydde dette? Hva kom til å skje nå? Ville Eivor avsløre henne?

I og med at hun var gift med herr Stahl, lederen av OT, så måtte jo det bety at hun hadde skiftet side og nå støttet nazismen og den tyske okkupasjonen av Norge.

Men til tross for det, var det slett ikke sikkert at Eivor kom til å angi henne. Tross alt hadde de vært venninner. Men om hun gjorde det …

Judith kjente at det var vanskelig å puste skikkelig. Kunne Eivor komme til å si hvem hun var, og med det sørge for at Judith ble sendt av sted til en fangeleir, slik foreldrene hennes var blitt?

Om så skjedde, ville alt Arne hadde gjort, være forgjeves. All treningen ville være bortkastet, og alle som hadde hjulpet henne …

Judith hadde en cyanidkapsel innsydd i kanten på skjørtet. Om hun fikk anledning, skulle hun ta den, for etter å ha sett hvilken forfatning Ulf var i da han ble brakt til Sverige, tok hun ingen sjanser.

Hun var ikke så redd for sin egen del, men hun ante ikke hvordan hun ville reagere på tortur, og hun ville ikke ta sjansen på å avsløre noe av det hun visste om arbeidet som pågikk i Stockholm, eller om Arne eller Ulf.

Gjennom arbeidet med å forfalske ulike papirer hadde hun også fått innsikt i mange andre navn, og ingenting av dette ville hun risikere å røpe.

Hun så på Eivor, som var blitt stående foran henne.

Selv om Eivors ansikt var rolig og venninnen nå smilte det kjølige, høflige smilet hun gjerne hadde til folk hun ikke kjente spesielt godt, kjente Judith henne bra nok til å se at hun var både opprørt og sjokkert.

Hun var naturlig nok blitt like overrasket som Judith hadde blitt.

Slet Eivor nå med motstridende følelser med tanke på om hun skulle angi henne eller ei? Eller var hun bare sjokkert over at Judith nå befant seg på OT-kontoret og lurte på hvorfor hun hadde søkt seg hit som sekretær?

Judith håpet det siste, men frykten for det første fikk henne til å se mot døren.

Ville hun rekke å komme seg unna om hun unnskyldte seg og sa at hun måtte på toalettet, og deretter kom seg vekk fra området? Om hun gikk like til togstasjonen og ikke brydde seg om å hente tingene sine på pensjonatet?

Hun forsøkte å lese Eivors blikk igjen. Trengte hun å engste seg, eller gjaldt den gamle reglen fremdeles?

Kandis, knekk og karameller, vi står sammen når det gjelder.

